กรณีศึกษา คุมอง โรงเรียนกวดวิชาจากญี่ปุ่น
ตลาดโรงเรียนกวดวิชามีการแข่งขันกันสูง ทั้งจากจำนวนโรงเรียนกวดวิชา และภาวะเศรษฐกิจ แต่มีโรงเรียนกวดวิชาแห่งหนึ่งที่ยังเติบโตได้ท่ามกลางภาวะปัจจุบัน โรงเรียนนี้ชื่อ “คุมอง”  โรงเรียนชื่อแปลกๆ นี้สอนวิชาอะไรบ้าง? ทำไมถึงเติบโต ลงทุนแมนจะเล่าให้ฟัง
7 ก.พ. 2563

กรณีศึกษา คุมอง โรงเรียนกวดวิชาจากญี่ปุ่น /โดย ลงทุนแมน
ตลาดโรงเรียนกวดวิชามีการแข่งขันกันสูง
ทั้งจากจำนวนโรงเรียนกวดวิชา และภาวะเศรษฐกิจ
แต่มีโรงเรียนกวดวิชาแห่งหนึ่งที่ยังเติบโตได้ท่ามกลางภาวะปัจจุบัน
โรงเรียนนี้ชื่อ “คุมอง”
โรงเรียนชื่อแปลกๆ นี้สอนวิชาอะไรบ้าง?
ทำไมถึงเติบโต
ลงทุนแมนจะเล่าให้ฟัง
╔═══════════╗
Blockdit ที่สุดของแอปมีสาระ
╚═══════════╝
คุมอง เป็นโรงเรียนกวดวิชาที่มีชื่อเสียงด้านคณิตศาสตร์ ก่อตั้งในปี 1956 โดย คุณโทรุ คุมอง ครูสอนวิชาคณิตศาสตร์ระดับมัธยมปลายที่ญี่ปุ่น
อย่างไรก็ตาม แม้เขาจะเป็นครูสอนคณิตศาสตร์ แต่ลูกชายของเขา ด.ช.ทาเคชิ คุมอง กลับมีการผลสอบคณิตศาสตร์ที่ย่ำแย่เมื่อตอนเรียน ป.2
เมื่อเป็นแบบนี้ ภรรยาของคุณโทรุ คุมอง จึงปรึกษากับเขาว่าจะหาวิธีแก้ปัญหานี้อย่างไร
วันหนึ่งเขาจึงเอาหนังสือที่ลูกชายใช้เรียนไปอ่านดู ซึ่งพบกว่าเนื้อหาในหนังสือนั้น ไม่ได้มีวิธีการสอนที่เหมาะสม ดังนั้น เขาจึงพยายามลองผิดลองถูกเพื่อออกแบบเนื้อหาวิชาคณิตศาสตร์ให้แก่ลูกชายเขา แต่หลักสำคัญคือ ต้องให้ลูกเขาเรียนรู้ด้วยตัวเอง
วิธีการง่ายๆ ก็คือ คุณโทรุ คุมอง จะให้ทาเคชิฝึกทำโจทย์ที่เขาเขียนขึ้นมาทุกวัน วันละ 30 นาที
แน่นอนว่า จากการฝึกฝนทักษะการแก้ปัญหาโจทย์คณิตศาสตร์ ทำให้ทาเคชิ สามารถทำแบบฝึกหัดแคลคูลัสเชิงอนุพันธ์ และอินทิกรัลได้ตอนก่อนจะขึ้นชั้น ป.6 เสียอีก
ความสำเร็จของทาเคชิ ทำให้ คุณโทรุ คุมอง เกิดไอเดียชวนเด็กๆ ใกล้บ้านมาลองเรียนกับเขา โดยใช้วิธีการสอนแบบเดียวกับที่สอนทาเคชิ ปรากฏว่าทำให้เด็กๆ เหล่านั้นมีพัฒนาการทางคณิตศาสตร์ที่ดีขึ้นอย่างมาก
พอเป็นแบบนี้จึงทำให้พ่อแม่ของเด็กญี่ปุ่น สนใจที่จะส่งลูกหลานมาเรียนกับคุณโทรุ คุมอง ทำให้เขาตัดสินใจเปิดโรงเรียนกวดวิชาคุมองสาขาแรกขึ้นที่เมืองโอซากะในปี 1958
ขณะที่สาขาแรกของคุมองในต่างประเทศอยู่ที่สหรัฐอเมริกา เปิดสอนในปี 1974
ปัจจุบัน คุมองเป็นหนึ่งในสถาบันพัฒนาทักษะการศึกษาที่ใหญ่ที่สุดในโลก มีจำนวนนักเรียนกว่า 4 ล้านคนใน 57 ประเทศทั่วโลก ซึ่งการขยายสาขาของคุมองจะอยู่ในรูปแบบแฟรนไชส์
สำหรับในประเทศไทยนั้น คุมองเปิดสอนครั้งแรกในปี 1991 หรือเมื่อ 29 ปีมาแล้ว
ปัจจุบัน คุมองมีสาขาในประเทศไทยกว่า 483 สาขาทั่วประเทศ และสอนเด็กไทยกว่า 90,000 คน
รายได้และกำไรของ บริษัท คุมอง (ไทยแลนด์) จำกัด
ปี 2016 รายได้ 621 ล้านบาท กำไร 162 ล้านบาท
ปี 2017 รายได้ 630 ล้านบาท กำไร 149 ล้านบาท
ปี 2018 รายได้ 652 ล้านบาท กำไร 172 ล้านบาท
ปิดท้ายด้วยข้อมูลที่น่าสนใจ
ในโลโก้ของคุมองนั้น ตรงตัวอักษร โอ จะเป็นรูปหน้าคนกำลังคิด
ซึ่งคุมองต้องการจะสื่อความหมายถึง หน้าเด็กที่กำลังคิดและเรียนรู้ ในระหว่างที่เรียนกับคุมอง
นอกจากนี้ ยังเป็นการสื่อถึง หน้าของครูผู้สอนและเจ้าหน้าที่ของคุมองที่กำลังหาวิธีพัฒนาทักษะการเรียนรู้ของเด็กที่มาเรียนกับคุมองนั่นเอง..
----------------------
Blockdit ที่สุดของแอปมีสาระ
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
References
-
-
-
-Kumon Company Profile
-
-